KLASA: P-313/23

URBROJ: 711-02-01/05-2024-06

Zagreb, 25. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa **(„Narodne** **novine“, broj 143/21., u daljnjem tekstu: ZSSI), u predmetu obveznice Ankice Čulo, OIB: ……………., zamjenice ravnatelja Zavoda za vještačenje, profesionalnu rehabilitaciju i zapošljavanje osoba s invaliditetom,** na 45. sjednici održanoj 25. ožujka 2024., donosi sljedeću

**ODLUKU**

1. **Propustom podnošenja imovinske kartice Povjerenstvu u roku od 30 dana od ponovnog imenovanja na istu dužnost, obveznica Ankica Čulo,** **zamjenica ravnatelja Zavoda za vještačenje, profesionalnu rehabilitaciju i zapošljavanje osoba s invaliditetom, počinila je povredu članka 10. stavka 3. ZSSI-a.**
2. **Za povredu iz točke I. ove izreke, obveznici Ankici Čulo izriče se opomena.**

Obrazloženje

Povjerenstvo je utvrdilo da obveznica Ankica Čulo, zamjenica ravnatelja Zavoda za vještačenje, profesionalnu rehabilitaciju i zapošljavanje osoba s invaliditetom, nije podnijela imovinsku karticu u roku od 30 dana od dana stupanja na istu dužnost slijedom čega je protiv navedene obveznice otvoren predmet broj P-313/23 zbog moguće povrede odredbe ZSSI-a o podnošenju imovinske kartice.

U tijeku postupka izvršen je uvid u službenu bilješku od 8. studenoga 2023., Registar obveznika, Registar imovinskih kartica te očitovanje obveznice 27. prosinca 2023.

Povjerenstvo je odlukom od 22. studenoga 2023. u odnosu na obveznicu Ankicu Čulo, zamjenicu ravnatelja Zavoda za vještačenje, profesionalnu rehabilitaciju i zapošljavanje osoba s invaliditetom, utvrdilo postojanje pretpostavki za pokretanje postupka vezano za moguću povredu odredbe članka 10. stavka 3. ZSSI-a kojom je propisano da su obveznici koji su ponovno izabrani ili imenovani na istu dužnost obvezni u roku od 30 dana od dana stupanja na istu dužnost podnijeti imovinsku karticu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznicu dopisom od 22. studenoga 2023. Broj: 711-I-2524-P-313/23-03-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznica je navedenu obavijest prema zaprimljenoj dostavnici zaprimila 12. prosinca 2023. te se na utvrđenja iste očitovala dopisom koji je u Povjerenstvu zaprimljen 27. prosinca 2023., a u kojoj je navela da se ispričava zbog kašnjenja podnošenja imovinske kartice do kojeg je došlo njenim propustom uslijed krive interpretacije obveze. Također naglašava da su podaci imovinske kartice ostali isti.

Uvidom u Registar obveznika koji vodi i ustrojava Povjerenstvo utvrđeno je da je Ankica Čulo obnašala dužnost zamjenice ravnatelja Zavoda za vještačenje, profesionalnu rehabilitaciju i zapošljavanje osoba s invaliditetom do 15. ožujka 2023. te da je 16. ožujka 2023. ponovno imenovana na navedenu dužnost.

Člankom 39. stavkom 4. Zakona o profesionalnoj rehabilitaciji i zapošljavanju osoba s invaliditetom („Narodne novine“, broj 157/13., 152/14., 39/18. i 32/20.) propisano je da zamjenika ravnatelja i pomoćnike ravnatelja Zavoda za vještačenje, profesionalnu rehabilitaciju i zapošljavanje osoba s invaliditetom imenuje Vlada Republike Hrvatske na prijedlog ministra nadležnog za rad na vrijeme od četiri godine.

S obzirom na navedeno, a sukladno članku 3. stavku 2. ZSSI-a, Ankica Čulo u obvezi je postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznica nije u roku od 30 dana od dana ponovnog stupanja na istu dužnost podnijela imovinsku karticu već je istu karticu podnijela 16. veljače 2024., dakle, nakon pokretanja postupka u ovoj pravnoj stvari.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 3. ZSSI-a propisano je da su obveznici, koji su ponovno izabrani ili imenovani na istu dužnost, obvezni u roku od 30 dana od dana stupanja na istu dužnost podnijeti imovinsku karticu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Ankica Čulo, zamjenica ravnatelja Zavoda za vještačenje, profesionalnu rehabilitaciju i zapošljavanje osoba s invaliditetom, propustila podnijeti imovinsku karticu Povjerenstvu u roku od 30 dana od dana stupanja na istu dužnost već je istu podnijela nakon pokretanja postupka u ovoj pravnoj stvari, a kojim propustom je povrijedila odredbu članka 10. stavka 3. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obveznici koja po prvi put podnosi imovinsku karticu, ali niti o obveznici protiv koje je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznica nakon pokretanja postupka dostavila predmetnu imovinsku karticu, Povjerenstvo je utvrdilo primjerenim obveznici za povredu odredbe članka 10. stavka 3. ZSSI-a izreći sankciju iz članka 49. ZSSI-a, opomenu.

Ujedno se ukazuje obveznici da je i dalje dužna podnositi imovinske kartice temeljem drugih osnova iz članka 10. ZSSI-a na način i u rokovima propisanima istim Zakonom.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznici Ankici Čulo, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana